b"\n_START_ARTICLE_\nTerrorangrepet i London 21. juli 2005\n_START_PARAGRAPH_\n21. juli 2005 ble det rapportert om en serie eksplosjoner i London, to uker og noen timer etter terrorangrepet 7. juli 2005. Fire forskjellige eksplosjoner hendte ved undergrunnsstasjonene Shepherd's Bush, Warren Street og Oval, samt en bombe p\xc3\xa5 en buss i Shoreditch. Politiet sa at eksplosjonene hadde v\xc3\xa6rt nesten samtidige, og f\xc3\xb8rte til evakuering og stenging av de ber\xc3\xb8rte linjene p\xc3\xa5 Londons undergrunnsbane. If\xc3\xb8lge politiet var selve eksplosjonene detonatorer, ment for \xc3\xa5 sprenge st\xc3\xb8rre og farligere sprengladninger, men disse ble ikke antent. Det var minimalt med skader, og kun en person ble meldt skadet. Bombernes identitet er enn\xc3\xa5 ikke kjent, og to arrestasjoner etter eksplosjonene var if\xc3\xb8lge politiet av \xc2\xabingen tilknytning\xc2\xbb til eksplosjonene.\n_START_SECTION_\nRapporterte hendelser\n_START_PARAGRAPH_\nEn femte bombe ble funnet i et parkomr\xc3\xa5de i Little Wormwood Scrubs den 23. juli. Likheten med bombene som ble brukt den 21. antyder at det dreier seg om en bombe som ble etterlatt der i stedet for \xc3\xa5 bli fors\xc3\xb8kt detonert. En teori som er fremmet er at personen som fraktet bomben ble advart om at de fire andre ikke hadde g\xc3\xa5tt av som de skulle, og derfor kastet deg fra seg for \xc3\xa5 minske faren for \xc3\xa5 bli tatt, eller at det dreier seg om en blivende selvmordsbomber som ikke klarte \xc3\xa5 fullf\xc3\xb8re oppdraget.\n_START_SECTION_\nMuligens kjemiske angrep\n_START_PARAGRAPH_\n\xc3\x98yevitner forteller om en \xc2\xabmerkelig lukt\xc2\xbb, av noen beskrevet som lukta av brent gummi, som kom fra undergrunnsstasjonene. If\xc3\xb8lge noen skal denne lukta ha kommet flere minutter f\xc3\xb8r smellene. Det virker som om folk p\xc3\xa5 et tog merket en merkelig lukt, og p\xc3\xa5 grunn av det gikk til andre vogner mens toget fremdeles kj\xc3\xb8rte, og s\xc3\xa5 h\xc3\xb8rte en eksplosjon bak seg. Politiet sier at det ikke har v\xc3\xa6rt noen kjemiske v\xc3\xa5pen innblandet, men at lukta muligens kom fra eksplosjonsmateriale som ikke sprengte. If\xc3\xb8lge BBC ble aceton peroksid anvendt som sprengstoff i Terrorangrepet i London 7. juli 2005 og kan ha blitt brukt igjen.\n_START_SECTION_\nInnvirkning p\xc3\xa5 offentlig transport\n_START_PARAGRAPH_\nAngrepet f\xc3\xb8rte til store forsinkelser og til stengning av flere linjer inntil situasjonen var avklart. Det hadde ogs\xc3\xa5 en stor psykisk effekt; etter det forrige angrepet bare to uker tidligere hadde kollektivtrafikken i stor grad kommet tilbake til det normale, men mange ble etter dette angrepet sv\xc3\xa6rt redde. Selv om ingen ble drept eller alvorlig skadet etter dette angrepet understreket det s\xc3\xa5rbarheten overfor selvmordsbombere. Over 100 ansatte ved undergrunnsbanen nektet \xc3\xa5 g\xc3\xa5 tilbake til jobb inntil ytterligere sikkerhetstiltak var satt i gang.\n_START_SECTION_\nEtterforskning\n_START_PARAGRAPH_\nMetropolitan Police Service kunne etter \xc3\xa5 ha g\xc3\xa5tt gjennom opptak fra overv\xc3\xa5kningskameraer offentliggj\xc3\xb8re bilder av fire personer som var mistenkt for \xc3\xa5 ha plassert ut bombene. _NEWLINE_Den 22. juli ble en person som var mistenkt, men som ikke var en av de fire hovedmennene, skutt ned og drept av sivilpoliti p\xc3\xa5 Stockwell undergrunnsstasjon. To dager etter ble det klart at mannen, en 27 \xc3\xa5r gammel brasilianer ved navn Jean Charles de Menezes som hadde bodd i Brixton i tre \xc3\xa5r, ikke hadde noen tilknytning til terrorangrepet. Sir Ian Blair, sjefen for Londonpolitiet, bekreftet dette og kom med en offisiell beklagelse til hans p\xc3\xa5r\xc3\xb8rende. Man har ikke funnet noe som forklarer hvorfor han flyktet fra politiet, da det ikke er antydninger til at han var innblandet i kriminalitet av noe slag, men en teori som ble fremmet er at da sivile politimenn trakk v\xc3\xa5pen i et omr\xc3\xa5de som er sterk belastet av kriminalitet misforsto han situasjonen og trodde det var kriminelle som angrep ham."